Diari Oficial de la Generalitat Valenciana


Sumari del DOGV 640, del 30-07-1987 (1987/809371)

CONVOCATÒRIA d'1 de juliol de 1987, de la Presidència de la Generalitat Valenciana, per a la concessió d'una beca d'investigació per tal de realitzar el catàleg inventari del material àudio-visual existent als arxius de documentals de la Filmoteca Espanyola, NO-DO i RTVE.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   640

Data del DOGV
:   30-07-1987

Secció del DOGV
:   ALTRES DISPOSICIONS

Número del document
:   1987/809371


Data del document
:   01-07-1987

Organisme emissor
:   Presidència de la Generalitat

Tipus de document
:   Convocatòria

Convocatòria d'1 de juliol de 1987, de la Presidència de la Generalitat Valenciana, per a la concessió d'una beca d'investigació per tal de realitzar el catàleg inventari del material àudio-nvisual existent als arxius de documentals de la Filmoteca Espanyola, NO-DO i RTVE.  
La Presidència de la Generalitat Valenciana, a proposta de la Direcció General de Mitjans de Comunicació Social, a l'objecte d'iniciar la realització del catàleg inventari del material àudio- visual existent als arxius documentals de la Filmoteca Espanyola, NO- DO i Radiotelevisió Espanyola, sobre la Comunitat Valenciana, ha decidit de convocar la concessió d'una beca d'investigació per a la realització de l'esmentat catàleg inventari, peça bàsica fonamental per a la conformació, alhora, de l'arxiu documental de la futura TVV.  
Per tot això, hom fa pública aquesta convocatòria que es regirà per les següents,   
BASES  
1. Objecte:   
La beca té per objecte el treball d'investigació que es concretarà en la realització de fitxes d'un catàleg inventari, on es recolliran les dades de major interés relatives a documentals o fragments seus que exhibeixen imatges referides a la Comunitat Valenciana els quals es troben als arxius de la Filmoteca Espanyola, NO- DO i RTVE.   
El model de fitxa a complimentar serà facilitat per la Direcció General de Mitjans de Comunicació Social de la Generalitat.   
2. Import i duració:   
La beca està dotada amb l'import de 1.575.000 ptes., essent el període de possessió de nou mesos comptadors a partir de l'1 del mes següent a la notificació de l'adjudicació. La susdita beca es farà efectiva mitjançant assignacions mensuals de 175.000 ptes., amb certificació prèvia expedida per la Direcció General de Mitjans de Comunicació Social sobre els lliuraments parcials de treball que hom efectue. La beca podrà ésser prorrogada per un termini màxim de tres mesos a proposta, justificada com cal, de la Direcció General de Mitjans de Comunicació Social i amb la conformitat de la persona interessada.   
La beca se sufragarà amb càrrec a l'aplicació pressupostària 95.39.3798.751 del Pressupost de la Generalitat Valenciana per a 1987.   
3. Formalització de les sol·licituds:   
Els impresos de sol·licitud estaran a disposició de les persones interessades en la Secretaria General Administrativa (Registre General) de la Presidència de la Generalitat. Els candidats hauran de presentar la sol·licitud en el Registre General de la Presidència, o enviar-la per qualsevol de les formes que preveu l'article 66 de la Llei de Procediment Administratiu, en el termini de 10 dies naturals a partir de l?endemà de la publicació de la convocatòria en el Diari Oficial de la Generalitat Valenciana, complimentada juntament amb «Curriculum vitae» extens.   
4. Procés de selecció i concessió:   
La beca s'adjudicarà per Resolució de l'Il·lm. Sr. Sots-secretari Director del Gabinet del President a proposta d'un jurat integrat per aquestes persones:   
- La Directora General de Mitjans de Comunicació Social, qui assumirà la presidència.   
- Cap del Servei Tècnic de Coordinació i Estudis de la Direcció General de Mitjans de Comunicació Social o persona en qui delegue.   
- Secretari General Administratiu de la Presidència de la Generalitat o persona en qui delegue, que serà alhora el secretari del Jurat.   
Els membres es reuniran dins els deu dies següents a la finalització del termini de presentació de sol·licituds, i podran convocar els candidats per tal de comentar, en una entrevista, el plantejament investigador i el projecte de realització que aquests proposen.   
Podran optar a la beca aquelles persones que puguen acreditar coneixement i experiència d'aquesta mena d'investigacions així com garantir la dedicació temporal que hi calga. En aquest sentit, hom valorarà especialment no ésser beneficiari d'una activitat laboral regular remunerada.   
Hom tindrà en compte els arxius àudio- visuals sobre la historia del cine i la televisió a Espanya, els suports tècnics, els sistemes de visionat i totes les altres qüestions que siguen d'utilitat per a la realització d'un treball d'aquestes característiques. El jurat valorarà el currículum vitae de cada aspirant per tal de valorar-ne l'adequació al treball a desplegar.   
5. Condicions:   
La realització del treball s'ajustarà a les condicions següents:   
- La investigació requerirà el visionat de documents en cine i vídeo; les despeses que se?n deriven seran a càrrec dels Pressuposts de la Generalitat Valenciana de l'exercici actual, concepte 228 del Programa 4622; la Direcció General de Mitjans de Comunicació Social de la Presidència de la Generalitat donarà la conformitat prèvia a les factures presentades per Filmoteca Espanyola i RTVE pel temps d'ús de movioles o magnetoscopis.   
El becari realitzarà una fitxa, segons que proposa el model, per cada un dels documents àudio- visuals referits a la Comunitat Valenciana que es troben als arxius de Filmoteca Espanyola, NO- DO i RTVE. En aquestes hi constaran les dades bàsiques de localització, els tècnics, les de gènere, duració i estat de conservació.   
Juntament amb aquesta primera fitxa s'adjuntarà el quadre tècnico- artístic, en cas de constar-hi, i una descripció del contingut, amb indicació de llocs i personatges que apareixen al document àudio- visual, així com de la temàtica general que s'hi tracte.   
El becari haurà de presentar així mateix una memòria explicativa del contingut, un índex de les fitxes i un glossari de les abreviatures, les signatures i els termes tècnics emprats.   
El lliurament es farà fragmentat en funció de l'evolució que seguesca la investigació, no podent transcórrer més de tres mesos des de la concessió al primer lliurament, ni més de dos mesos entre un i d'altre lliurament.   
La memòria i els índexs podran igualment fragmentar- se, sense perjudici de l'obligació d'efectuar la memòria general del treball.   
En cada un dels lliuraments el becari es compromet a presentar-hi un mínim. de 30 fitxes, i a observar, tant com siga possible, la proporcionalitat entre el nombre de fitxes presentades de cada arxiu investigat i el volum de la documentació d'interés que es troba en cada un.   
6. Drets de propietat:   
Els resultats documentals de la investigació quedaran en propietat de la Generalitat Valenciana, sense perjudici dels drets d'autor, els quals no podran ser utilitzats pel becari sense la corresponent autorització.   
La Presidència de la Generalitat Valenciana resoldrà sobre les incidències que es produesquen durant el període de possessió de la beca i podrà deixar sense efecte aquesta donat el cas que es produirà l'incompliment de les obligacions per part del becari.   
València, 1 de juliol de 1987.- El Subsecretari de Govern: Joaquim Puig i Ferrer.